Bedste andensingle - Efter min mening var Peter Rasmussen Badmintonligaens bedste indkøb i sidste sæson. Han indfriede fuldt ud vores forventninger. Han var ligaens absolut bedste anden herresingle, og derfor er vi meget glade for, at han fortsætter karrieren i VEB, siger sportschef Peter R. Jensen. Mange skader Peter Rasmussen har efter sit verdensmesterskab i 1997, døjet meget med utallige skader i læggene. Han var heller ikke i stand til at spille alle kampe for VEB i den forgangne sæson. Tilfreds med samarbejdet - Men taget over en hel sæson var vi meget tilfredse, og ved at prioritere sundhedssektoren endnu højere i næste sæson håber vi, at Peter slipper for disse små skadespauser, siger Peter R. Jensen. Nyuddannet Læge Peter Rasmussen er netop blevet færdiguddannet som læge. Han har fået arbejde på Sjælland, men bliver boende i København. - Jeg glæder mig til at fortsætte i VEB, som gør det godt både på og udenfor banen, og det er skægt at være med i Badmintonligaen, udtaler Peter Rasmussen.

Opsummering:
Peter Rasmussen, der for 10 år siden sensationelt blev verdensmester i herresingle, tørner også i den kommende sæson ud for Vendsyssel Elite Badminton.Parterne er netop nået til enighed om en kontraktforlængelse.